## Uredba o unutarnjem ustrojstvu službe vanjskih poslova

### NN 100/2003 (17.6.2003.), Uredba o unutarnjem ustrojstvu službe vanjskih poslova

# VLADA REPUBLIKE HRVATSKE

1289

Na
temelju članka 65. Zakona o vanjskim poslovima (Narod­ne novine, broj 48/96),
članka 60. stavka 1. i 2. Zakona o sustavu državne uprave (Narodne novine, br.
75/93, 48/99, 15/00 i 59/01), Vlada Republike Hrvatske je na sjednici održanoj
12. lipnja 2003. godine, na prijedlog ministra vanjskih poslova, donijela

## UREDBU

### o unutarnjem ustrojstvu sluŽbe vanjskih poslova

I. OPĆE ODREDBE

Članak
1.

Uredbom o unutarnjem ustrojstvu službe vanjskih
poslova (u daljnjem tekstu: Uredba) uređuje se: ustroj službe vanjskih poslova,
djelokrug unutarnjih ustrojstvenih jedinica, ustroj Diplomat­ske akademije i
Diplomatskog protokola, kategorizacija diplomat­skih misija i konzularnih ureda
(u daljnjem tekstu: DM/KU), prijam u službu vanjskih poslova za pojedine
državne službenike bez natječaja i okvirni broj, posebni položaji u
Ministarstvu vanjskih poslova, te upravljanje službom vanjskih poslova.

Unutarnji ustroj, nazivi unutarnjih ustrojstvenih
jedinica, zadaće nositelja posebnih položaja, okvirni broj potrebnih državnih
službenika i namještenika i druga pitanja od osobitog značaja za rad, uređuju
se na način na koji služba vanjskih poslova može ispunjavati zadaće iz domene
vanjske politike koje su joj stav­ljene u nadležnost.

II.
USTROJ SLUŽBE VANJSKIH POSLOVA

Članak
2.

Unutarnjim
ustrojstvom službe vanjskih poslova uređuje se: broj i nazivi uprava, zavoda,
odjela koji djeluju kao unutarnje ustrojstvene jedinice u sastavu Ministarstva
vanjskih poslova (u daljnjem tekstu: Ministarstva), okvirni broj državnih
službenika i namještenika te pitanja koja nisu regulirana posebnim propisima.

Članak
3.

Radi
ostvarivanja utvrđenog djelokruga rada u Ministarstvu, ustrojene su sljedeće
ustrojstvene jedinice:

KABINET MINISTRA;

TAJNIŠTVO;

I. UPRAVA –
Uprava za Europu;

II. UPRAVA –
Uprava za susjedne zemlje;

III. UPRAVA –
Uprava za izvaneuropske zemlje;

IV. UPRAVA –
Uprava za gospodarsku diplomaciju;

V. UPRAVA –
Uprava za multilateralu;

VI.
UPRAVA – Uprava za analitiku, informiranje i promociju;

VII.
UPRAVA – Uprava za sigurnost i komunikacijske sustave;

VIII.
UPRAVA – Uprava za međunarodnopravne i konzularne poslove;

DIPLOMATSKA
AKADEMIJA;

DIPLOMATSKI
PROTOKOL;

SAMOSTALNI
ODJEL ZA UNUTARNJI NADZOR;

SAMOSTALNI
ODJEL ZA OBRADU POLITIČKE DOKUMENTACIJE.

Članak 4.

U
Ministarstvu se ustrojavaju posebni položaji:

1.
Glasnogovornik;

2.
Glavni pravni savjetnik;

3.
Savjetnik ministra.

Nositelje
posebnih položaja imenuje ministar vanjskih poslova (u daljnjem tekstu:
Ministar).

III.
DJELOKRUG UNUTARNJIH USTROJSTVENIH JEDINICA

1.
KABINET MINISTRA

Članak
5.

Kabinet
ministra obavlja sve nužne administrativne stručne i organizacijske poslove za
ministra i njegovog zamjenika u cilju omo­gućavanja nesmetanog i uspješnog
obavljanja njihovih temeljnih službenih zadataka i protokolarnih aktivnosti; po
nalogu mi­ni­stra, odnosno zamjenika ministra; za potrebe ministra i za­mjenika
ministra kabinet neposredno kontaktira i surađuje sa stranim diplomatskim
misijama u zemlji; brine o pripremi nastupa u medijima ministra i njegovog
zamjenika, te u tom dijelu usko surađuje s glasnogovornikom; zaprima predstavke
i pritužbe gra­đana te brine o daljnjem postupanju po njima.

U Kabinetu ministra ustrojavaju se sljedeći odsjeci:

1. Odsjek za potporu ministra vanjskih poslova;

2. Odsjek za potporu zamjenika ministra vanjskih
poslova.

1.
Odsjek za potporu ministra vanjskih poslova

Članak
6.

Odsjek za potporu ministra vanjskih poslova
neposredno obavlja sve neophodne administrativne, stručne, organizacijske i
protokolarne poslove koji su u neposrednoj vezi s dnevnim aktiv­nostima
ministra vanjskih poslova, te planiranim aktivnostima kroz duže vremensko
razdoblje; po nalogu ministra, neposredno koordinira postupanjem po pitanjima
iz djelokruga rada pojedinih uprava i drugih samostalnih ustrojstvenih jedinica
Ministarstva; u suradnji s glasnogovornikom planira i priprema nastupe ministra
u medijima; za potrebe ministra neposredno kontaktira i surađuje sa stranim
diplomatskim misijama u zemlji; zaprima pritužbe i predstavke građana te brine
o daljnjem postupanju po njima; u cilju koordinacije aktivnosti ministra i
zamjenika ministra neposredno surađuje s Odsjekom za potporu zamjenika ministra
vanjskih poslova.

2.
Odsjek za potporu zamjenika ministra vanjskih poslova

Članak
7.

Odsjek za potporu zamjenika ministra vanjskih poslova
neposredno obavlja sve neophodne administrativne, stručne, organizacijske i
protokolarne poslove koji su u neposrednoj vezi s dnev­nim aktivnostima
zamjenika ministra vanjskih poslova te njegovim planiranim aktivnostima kroz
duže vremensko razdoblje; u slučajevima zamjenjivanja ministra te po nalogu
zamjenika ministra u okviru njegovih ovlasti neposredno koordinira postupanjem
po pitanjima iz djelokruga rada pojedinih uprava i drugih samostalnih
ustrojstvenih jedinica Ministarstva; u dijelu primarne i izvorne nadležnosti
Ministarstva za provođenje hrvatske vanjske politike neposredno ostvaruje
suradnju s Hrvatskim saborom, predsjednikom Republike, Vladom Republike
Hrvatske, te sa ostalim tijelima državne uprave; priprema prijedloge za
djelovanje Ministarstva u okviru svoje izvorne nadležnosti u području vanjske
politike i međunarodnih odnosa; u suradnji s glasnogovornikom planira i
priprema nastupe zamjenika ministra u medijima; za po­trebe zamjenika ministra
neposredno kontaktira i surađuje sa stranim diplomatskim misijama u zemlji;
pruža tehničku i organizacijsku pomoć oformljenim savjetima i *ad hoc*
radnim grupama; zaprima pritužbe i predstavke građana te brine o daljnjem
postupanju po njima; u cilju koordinacije aktivnosti ministra i zamje­nika
ministra neposredno surađuje s Odsjekom za potporu ministra vanjskih poslova te
obavlja i druge poslove iz svoje nadležnosti.

2.
TAJNIŠTVO MINISTARSTVA

Članak
8.

Tajništvo
za potrebe Ministarstva u pravilu obavlja pravne, kadrovske,
financijsko-planske i računovodstvene, poslove infor­ma­tizacije te opće,
pomoćne i tehničke poslove; neposredno organizira i koordinira radom
ustrojstvenih jedinica službe vanjskih poslova u poslovima podrške izvornim
funkcijama službe vanj­skih poslova; prati i proučava hrvatsko zakonodavstvo;
izrađuje normativne akte iz nadležnosti službe vanjskih poslova; prati
profesionalni razvoj, osposobljavanje i usavršavanje državnih službenika i
namještenika u tijeku službe; brine o razvoju ustroja diplomatskih misija i
konzularnih ureda, obavlja stručne poslove pri kupnji novih objekata i
rekonstrukciji postojećih, stručne poslove oko opremanja i uređenja DM/KU i
Ministarstva; organizira poslove planiranja i projekcije godišnjih projekata;
rješava po za­htjevima DM/KU i ustrojstvenih jedinica Ministarstva obavlja po­slove
informatičke podrške u svim funkcijama službe vanjskih poslova u zemlji i
inozemstvu; brine o urednom i pravilnom korištenju materijalno-financijskih
sredstava i imovine, odlučuje o sklapanju i izvršavanju ugovora iz svoje
nadležnosti te obavlja druge poslove iz svog djelokruga.

Ustrojstvene jedinice Tajništva ministarstva su:

1. Odjel za pravne poslove;

2. Odjel za kadrovske
poslove;

3. Odjel za organizaciju i
opće poslove;

4. Odjel za nabavu;

5. Odjel za računovodstvo i
financijsko planiranje;

6. Odjel za informacijske
sustave.

1.
Odjel za pravne poslove

Članak
9.

Odjel
za pravne poslove sudjeluje u izradi prijedloga i usklađuje izradu zakona i
drugih propisa iz djelokruga službe vanjskih poslova; izrađuje nacrte
pravilnika, naputke, pojašnjenja radi provođenja zakona; priprema plan rada Ministarstva
na temelju nacrta planova rada ustrojstvenih jedinica Ministarstva; daje
očitovanje na prijedloge ugovora iz nadležnosti Tajništva (ugovori o prodaji,
ugovori o zakupu i najmu nekretnina, ugovori o nabavi i dr.); daje stručna
mišljenja i objašnjenja u vezi s primjenom i provedbom zakona i podzakonskih
akata, ostvaruje suradnju s drugim tijelima državne uprave i vlasti
(zakonodavne, izvršne, sudske) u pitanjima iz svog djelokruga; provodi postupak
osnivanja diplomatskih misija i konzularnih ureda u inozemstvu; obavlja poslove
primitka i otpreme pošte, evidentiranja pismena te poslove pismohrane za službu
vanjskih poslova, te evidenciju pečata, žigova i štambilja sukladno Uredbi o
uredskom poslovanju te obavlja i druge poslove iz svog djelokruga.

Za obavljanje poslova i zadaća iz ovoga članka, u
Odjelu za pravne poslove ustrojavaju se sljedeći odsjeci:

1. Odsjek za
unutarnje pravo i pravnu regulativu;

2. Odsjek za pisarnicu i
arhiv.

1.1.
Odsjek za unutarnje pravo i pravnu regulativu

Članak
10.

Odsjek
za unutarnje pravo i pravnu regulativu obavlja poslove u svezi praćenja
određenih pravnih područja osobito u pogledu izvršavanja zakona i drugih
propisa; ostvaruje suradnju s drugim tijelima državne uprave i vlasti u
pitanjima iz svog djelokruga; provodi postupak osnivanja diplomatskih misija i
konzularnih ure­da u inozemstvu; vodi postupak imenovanja i opoziva po­časnih
konzula Republike Hrvatske u inozemstvu, postupak imenovanja vojnih izaslanika
Republike Hrvatske u inozemstvu te evidenciju pečata, žigova i štambilja
sukladno Uredbi o ured­skom poslovanju; sudjeluje u izradi prijedloga zakona i
drugih propisa iz djelokruga službe vanjskih poslova, izrađuje nacrte
pravilnika, naputke i pojašnjenja radi provođenja zakona; daje očitovanja na
prijedloge zakonskih odnosno podzakonskih prijedloga drugih upravnih tijela;
daje stručna mišljenja i objašnjenja u vezi s primjenom i provedbom zakona i
podzakonskih akata; daje očitovanja na ugovore iz nadležnosti Tajništva, te
obavlja i druge poslove iz svog djelokruga.

1.2. Odsjek za pisarnicu i arhiv

Članak
11.

Odsjek
pisarnice i arhiva obavlja poslove primitka i otpreme pošte, evidentiranja i
urudžbiranja pismena, primitak diplomatske pošte, te poslove u vezi otpreme
diplomatske pošte putem teklića, putem pilota, kurirske službe; poslove
pismohrane za službu vanjskih poslova, te obavlja i druge poslove iz svog
djelokruga.

2.
Odjel za kadrovske poslove

Članak
12.

Odjel
za kadrovske poslove provodi postupak odabira kandidata, organizira i provodi
natječaj te selekcijski postupak odabira kandidata za rad u Ministarstvu;
provodi selekciju i daje prijedlog odabira djelatnika Ministarstva poradi
rasporeda u DM/KU ili druge uprave unutar Ministarstva; organizira i provodi
interni natječaj za popunu slobodnih mjesta u DM/KU; provodi upući­vanje
djelatnika na pripreme za odlazak na mandat u DM/KU; kontinuirano prati
karijerni razvoj, promaknuće i promociju dje­latnika; provodi inoviranje i
prilagodbu instrumentarija za odabir djelatnika; koordinira radom i razvojem
kadrovskog informacij­skog sustava; provodi postupak kandidature građana
Republike Hrvatske za rad u međunarodnim organizacijama i njihovim terenskim
misijama; obavlja poslove u svezi s prijamom službenika i namještenika u službu
vanjskih poslova; provodi postupak imenovanja i razrješenja dužnosnika te
postavljenja i opoziva šefova DM/KU Republike Hrvatske; obavlja raspored
službenika i namještenika na radna mjesta unutar Ministarstva te u DM/KU;
obavlja poslove u svezi svih radno-pravnih pitanja dužnosnika, službenika i
namještenika; provodi postupke zbog lakše povrede službene dužnosti po ovlasti
ministra; provodi postupke po prigovorima podnijetim ministru protiv rješenja
prvog stupnja kojim se odlučuje o pravima i obvezama službenika iz službe; vodi
osobne očevidnike i evidencije; vrši istraživanja, analize poslova i zadataka
iz djelokruga rada Odjela; kontinuirano radi na unapređenju rada Odjela te
obavlja i druge poslove iz svog djelokruga.

Za obavljanje poslova i zadaća iz ovoga članka, u
Odjelu za kadrovske poslove ustrojavaju se sljedeći odsjeci:

1. Odsjek za ljudske potencijale;

2.
Odsjek za radno-pravna pitanja.

2.1.
Odsjek za ljudske potencijale

Članak
13.

Odsjek
za ljudske potencijale provodi odabir kandidata, organizira i provodi natječaj
te selekcijski postupak odabira kandidata za rad u Ministarstvu; provodi
selekciju i daje prijedlog odabira djelatnika Ministarstva poradi rasporeda u
DM/KU ili druge uprave unutar Ministarstva; organizira i provodi interni
natječaj za popunu slobodnih mjesta u DM/KU; provodi upućivanje djelatnika na
pripreme za odlazak na mandat u DM/KU; kontinuirano prati karijerni razvoj,
promaknuće i promociju djelatnika, provodi inoviranje i prilagodbu
instrumentarija za odabir djelatnika; koordinira radom i razvojem kadrovskog
informacijskog sustava; provodi postupak kandidature građana Republike Hrvat­ske
za rad u međunarodnim organizacijama i njihovim terenskim misijama; vodi
različite evidencije, istraživanja, analize poslova i zadataka iz djelokruga
rada Odsjeka; kontinuirano radi na unapređenju rada Odsjeka te obavlja i druge
poslove iz svog djelokruga.

2.2.
Odsjek za radno-pravna pitanja

Članak
14.

Odsjek
za radno-pravna pitanja obavlja poslove u svezi s prijamom službenika i
namještenika u službu vanjskih poslova; provodi postupak imenovanja i
razrješenja dužnosnika te postav­ljenja i opoziva šefova DM/KU Republike
Hrvatske; provodi postupak osnivanja i zatvaranja DM/KU Republike Hrvatske u
ino­zemstvu; obavlja raspored službenika i namještenika na radna mjesta unutar
Ministarstva te u DM/KU; obavlja poslove u svezi svih radno-pravnih pitanja
šefova DM/KU, službenika i namje­štenika; provodi postupke zbog lakše povrede
službene dužnosti po ovlasti ministra; provodi postupke po prigovorima
podnijetim ministru protiv rješenja prvog stupnja kojim se odlučuje o pravima i
obvezama službenika iz službe; vodi osobne očevidnike i evidencije; vrši
analizu poslova i zadataka iz djelokruga rada Odsjeka te obavlja i druge
poslove iz svog djelokruga.

3.
Odjel za organizaciju i opće poslove

Članak 15.

Odjel
za organizaciju i opće poslove organizira i obavlja poslove razvoja i podrške
službi vanjskih poslova; obavlja stručne poslove u osiguranju
materijalno-tehničkih pretpostavki za rad službe vanjskih poslova; obavlja
poslove standardizacije pokretne i nepokretne imovine i opremljenosti
Ministarstva i u DM/KU; poslove racionalizacije u korištenju
materijalno-financijske imovine službe vanjskih poslova; poslove planiranja i
pro­jekcije godišnjih projekata; rješava zahtjeve u DM/KU i ustrojstvenih jedinica
Ministarstva; kontaktira i surađuje s u DM/KU i ustrojstvenim jedinicama
Ministarstva; kontaktira i surađuje s Vladom i tijelima državne uprave u
poslovima i zadaćama iz djelokruga rada; obavlja poslove upravljanja imovinom;
obavlja stručne poslove pri kupnji novih objekata i rekonstrukciji posto­jećih;
obavlja stručne poslove oko opremanja i uređenja DM/KU, rezidencija i
Ministarstva; vodi zbirku umjetnina, priprema i obav­lja poslove investicijskog
održavanja; priprema podloge za do­no­šenje odluka tajnika Ministarstva; vodi
poslove evidencije, te analitičke poslove, sudjeluje u organizaciji i
obavljanju pre­selje­nja djelatnika pri odlasku na rad ili povratku s rada iz
DM/KU; organizira i obavlja poslove tekućeg održavanja prostora; usluge
čišćenja, domara, vozača te interne ugostiteljske usluge; obavlja po­­slove
zaštite na radu, te opće i ostale poslove iz svog djelokruga.

Za obavljanje poslova i zadaća iz ovog članka u
Odjelu za organizaciju i opće poslove ustrojavaju se sljedeći odsjeci:

1. Odsjek za razvoj i podršku službi vanjskih
poslova;

2. Odsjek za upravljanje imovinom;

3. Odsjek za zaštitu na radu, održavanje i interne
usluge.

3.1. Odsjek za razvoj i podršku službi vanjskih poslova

Članak
16.

Odsjek
za razvoj i podršku službi vanjskih poslova koordinira i obavlja poslove
analize stanja, planiranja razvoja i osiguravanja materijalno-tehničkih
pretpostavki za rad službe vanjskih poslova; koordinira i obavlja poslove
standardizacije pokretne i nepokretne imovine i opremljenosti Ministarstva i DM/KU;
poslove racionalizacije u korištenju materijalno-financijske imovine službe
vanjskih poslova; poslove planiranja i projekcije godišnjih projekata i izrade
izvješća; kontaktira i obilazi DM/KU te rješava njihove zahtjeve iz djelokruga
rada odjela; priprema podloge za donošenje odluka tajnika Ministarstva; obavlja
pripreme diplo­mat­skih službenika i namještenika, te ostale poslove iz svog
djelokruga.

3.2. Odsjek za upravljanje imovinom

Članak
17.

Odsjek
za upravljanje imovinom obavlja stručne poslove pri kupnji i najmu novih
objekata u DM/KU i pripadajućih rezidencija, te pri rekonstrukciji postojećih,
izrađuje projektni program za adaptaciju objekata i pripadajuće idejno rješenje
(veza na mjere sigurnosti, protokol); obavlja poslove opremanja i uređenja
Ministarstva, DM/KU i rezidencija; izrađuje planove i projekcije godišnjih
investicijskih projekata, materijalnih i nematerijalnih investicija
Ministarstva; sudjeluje u stručnom dijelu izrade polugodišnjih i godišnjih
planova i izvješća za potrebe Ministarstva, te ostalih tijela državne uprave;
izrađuje planove uređenja Ministarstva i DM/KU; vodi zbirku umjetnina u
vlasništvu Ministarstva, te umjetnina posuđenih od galerija, muzeja, umjetnika,
te obavlja i druge poslove iz svog djelokruga.

3.3. Odsjek za zaštitu na radu, održavanje i interne usluge

Članak
18.

Odsjek za
zaštitu na radu, održavanje i interne usluge obavlja poslove vezane za primjenu
propisa zaštite na radu (zaštita zdrav­lja radnika, objekti, prostorije i
prostori namijenjeni za rad, obav­ljanje rada na siguran način i dr.);
održavanje opreme Ministarstva (toplinske stanice, klima uređaji, plinski
bojleri, instalacije centralnog grijanja, vodovodne i električne instalacije,
protupo­žarni aparati, dizala i dr.); organizira poslove usluga domara, po­slove
čišćenja (osim rada čistačica koordinira potrebe za uslugama vanjskih
dobavljača za potrebe pranja kamenih površina, zavjesa, prozora i sl.);
internih ugostiteljskih usluga i održavanje opreme koja se koristi u kafićima,
organizacija prijevoza dužnosnika i djelatnika Ministarstva, dežurstava vozača,
organizira u suradnji s Odjelom za nabavu preseljenje djelatnika Ministarstva
pri odlasku na rad i povratku s rada iz DM/KU Republike Hrvat­ske u inozemstvu,
organizira različite vrste transporta u i iz DM/KU, namještaja i razne opreme
za potrebe veleposlanstava i rezidencija; organizira održavanje vozila voznog
parka Ministarstva i pojedinih DM/KU te obavlja i druge poslove iz svog
djelokruga.

Za obavljanje
poslova i zadaća iz ovog članka u Odsjeku za zaštitu na radu, održavanje i
interne usluge ustrojavaju se sljedeći pododsjeci:

1. Pododsjek
zaštite na radu;

2. Pododsjek za vozni park.

*3.3.1.
Pododsjek zaštite na radu*

Članak
19.

Pododsjek
obavlja sve poslove vezane za primjenu propisa zaštite na radu (zaštita
zdravlja radnika, objekti, prostorije i prostori namijenjeni za rad, obavljanje
rada na siguran način i dr.); održavanje opreme Ministarstva (toplinske
stanice, klima-uređaji, plinski bojleri, instalacije centralnog grijanja,
vodovodne i elek­tri­čne instalacije, protupožarni aparati, dizala, agregati i
dr.); organizira poslove usluga domara, poslova čišćenja (osim rada čistačica
koordinira potrebe za uslugama vanjskih dobavljača za potrebe pranja kamenih
površina, zavjesa, prozora i sl.); organizira angažiranje vanjskih dobavljača
za ostale potrebe raznih popravaka (prozora, žaluzija, roleta i dr.);
organizira potrebne zahvate na sustavu kanalizacije Ministarstva, odvoza raznih
vrsta otpada; organizira prikupljanje i odvoženje starog papira, organizira rad
internih ugostiteljskih usluga i održavanja opreme koju koriste kafići.

*3.3.2. Pododsjek za vozni
park*

Članak 20.

Pododsjek
organizira prijevoz dužnosnika i ostalih djelatnika Ministarstva za službene
potrebe, dežurstva vozača; obavlja u suradnji s Odjelom za nabavu preseljenja
dužnosnika i djelatnika Ministarstva pri odlasku ili povratku s rada iz DM/KU
Republike Hrvatske u inozemstvu; obavlja različite vrste transporta u i iz
DM/KU namještaja i razne druge opreme za potrebe veleposlanstva i rezidencija,
prijevoz raznog propagandnog materijala, umjet­nina za potrebe raznih izložbi;
organizira održavanje vozila voznog parka Ministarstva i pojedinih DM/KU; vodi
evidenciju o načinu korištenja voznog parka i drugo.

 4. Odjel nabave

Članak
21.

Odjel nabave obavlja poslove redovite nabave roba i
usluga (dugotrajna imovina, potrošni materijal, usluge), sukladno utvr­đenom
postupku nabave temeljem Zakona o javnoj nabavi; izrađuje godišnji plan nabave
te prati i usklađuje realizaciju iste, sukladno pozicijama proračuna;
kontinuirano vodi evidenciju postupaka nabave male i velike vrijednosti, te
dostavlja evidencijsko izvješće drugom tijelu državne uprave; priprema odluke o
osnivanju stručnog povjerenstva za provedbu postupka određene nabave; raspisuje
i provodi postupak javnog nadmetanja, te ostale oblike provođenja postupka
nabave, sukladno Zakonu o javnoj nabavi; sklapa godišnje ugovore s dobavljačima
roba i usluga, organizira i provodi u suradnji s Odjelom za organizaciju i opće
poslove preseljenja osobnih stvari diplomata i službenika pri odlasku i
povratku iz DM/KU; te poslove vezane uz pripremu otpreme i dopreme pošiljaka iz
DM/KU (cestovnih, brodskih, avionskih); kontinuirano prati i postupa po
carinskim zakonima i propisima; obavlja poslove vezane uz stalno i privremeno
skla­dištenje materijala, poslove materijalne likvidacije računa; vodi poslove
evidencije i organizacije službenih putovanja te poslove rezervacije hotela;
kontaktira i surađuje s drugim tijelima državne uprave, organizacijskim jedinicama
Ministarstva, te sa DM/KU po poslovima i zadacima iz djelokruga rada; obavlja i
druge poslove iz svog djelokruga.

5.
Odjel za računovodstvo i financijsko planiranje

Članak
22.

Odjel
za računovodstvo i financijsko planiranje obavlja poslove u vezi s osiguranjem
sredstava za rad službe vanjskih poslova; vodi financijsko i računovodstveno
poslovanje; izrađuje i predlaže donošenje financijskih planova; nadzire
namjensko trošenje sredstava; obavlja poslove plana i analize; pribavlja i
izrađuje izvješća o financijskom poslovanju; obavlja poslove računo­vod­stva i
knjigovodstva za službu vanjskih poslova i druge poslove u svezi s financijskim
i računovodstvenim poslovanjem službe vanjskih poslova, te obavlja druge
poslove iz svog djelokruga.

Za obavljanje poslova i zadaća iz ovoga članka u
Odjelu za računovodstvo i financijsko planiranje osnivaju se sljedeći odsjeci:

1. Odsjek za računovodstvo;

2. Odsjek za devizno poslovanje;

3. Odsjek za plan i analizu.

5.1.
Odsjek za računovodstvo

Članak
23.

Odsjek
prati i izučava zakone i druge propise vezane za financijsko i računovodstveno
poslovanje; izrađuje periodične, polugodišnje i završne račune; vrši
usklađivanje i konsolidaciju računovodstvenih podataka za sjedište i DM/KU;
vrši ažuriranje nabave kapitalne imovine; organizira godišnji popis i inventuru
osnovnih sredstava; vrši knjiženje svih poslovnih događaja, kontrolira
dokumentaciju roba i usluge, vrši pravovremeno plaćanje svih obveza; vrši
poslove vezane za državnu riznicu; organizira i provodi obračun plaća; obavlja
poslove vezane uz blagajničko poslovanje; radi odgovarajuća izvješća u svezi
računovodstvenog poslovanja.

5.2.
Odsjek za devizno poslovanje

Članak
24.

Odsjek
vrši obradu dokumentacije odnosno usklađivanje stanja, kontiranje, unos i
kontroliranje financijske dokumentacije iz svih DM/KU u inozemstvu, a u skladu
sa zakonskim i podzakonskim aktima koji uređuju proračunsko i devizno
poslovanje; sudjeluje u pripremi i izradi periodičnih, polugodišnjih i završnih
računa; priprema djelatnike za rad na financijskim poslovima u DM/KU; obavlja
devizni platni promet s inozemstvom i usko surađuje sa HNB i drugim poslovnim
bankama; prati i izučava propise iz domene proračunskog i deviznog poslovanja.

5.3.
Odsjek za plan i analizu

Članak
25.

Odsjek
izrađuje mjesečni, kvartalni i godišnji plan Proračuna za tekuću godinu, te
planove za tekuće i kapitalne izdatke; izrađuje izvješće o izvršenju Proračuna
i poslovanja Ministarstva za prethodnu godinu; izrađuje mjesečne zahtjeve
Ministarstvu financija za plaće djelatnika i tekuće izdatke; izvješćuje o
ostvarenim financijskim prihodima i rashodima svih DM/KU, kao i analizu
ostvarenog plana; vodi evidenciju i obračun plaća djelatnika u inozemstvu;
izvješćuje o troškovima ugovornih djelatnika, stanarina i školarina u DM/KU; vrši
unos u sustav riznice mjesečnih planova, revidiranih planova, rezervacija i
zahtjeva za sredstva za plaće i tekuće izdatke.

6.
Odjel za informacijske sustave

Članak
26.

Odjel
za informacijske sustave obavlja poslove planiranja, razvoja i održavanja informacijskih
sustava; sudjeluje u utvrđi­vanju i organiziranju programa i projekata
informatizacije; utvr­đuje norme za odabir, nabavu i uporabu osnovne i dopunske
strojne i programske opreme za korisnički rad, u zemlji i inozemstvu; osigurava
informatičku podršku svim funkcijama službe vanjskih poslova u zemlji i
inozemstvu; prati domaće i međunarodne pro­pi­se, preporuke i norme, koje se
odnose na oblikovanje i primjenu strategija informacijskih tehnologija te
obavlja druge poslove iz svog djelokruga rada.

Za obavljanje poslova i zadaća iz ovog članka u
Odjelu za informacijske sustave osnivaju se sljedeći odsjeci:

1. Odsjek za razvoj i baze podataka;

2. Odsjek za informatičku podršku.

6.1.
Odsjek za razvoj i baze podataka

Članak
27.

Odsjek
za razvoj i baze podataka obavlja poslove projektiranja, i razvoja
informacijskih sustava u području baza podataka, te sudjeluje u njihovom
održavanju; projektira, koordinira i organizira izradu i primjenu programskih i
aplikativnih rješenja te ih razvija, održava i integrira; koordinira »centar za
podršku« aplikativnog dijela sustava IKOS; daje stručne analize i preporuke za
uvođenje i primjenu komercijalnih aplikativnih rješenja; prati i analizira
informacijske tehnologije, predlaže i utvrđuje norme za odabir, nabavu i korištenje
osnovne i dopunske strojne, programske i mrežne opreme za korisnički rad, u
zemlji i inozemstvu i mjere za unapređenje rada informacijskog sustava, te
predlaže rješenja za njihovu primjenu u Ministarstvu i DM/KU; prati poslovne
procese kod korisnika; sukladno potrebama i zahtjevima korisnika mijenja
vlastita ili upućuje na izmjene u komercijalnim programskim i aplikativnim
rješenjima; pruža stručnu pomoć korisnicima u području svoje nadležnosti,
organizira rješenja za unaprjeđenje njihova rada te obavlja i druge poslove iz
svog djelokruga.

6.2.
Odsjek za informatičku podršku

Članak
28.

Odsjek
za informatičku podršku osigurava i daje infor­matičku podršku korisnicima
informacijskih sustava, izvornim i pratećim funkcijama Ministarstva; sudjeluje
u održavanju informacijskih sustava Ministarstva, te poslovima planiranja i
razvoja; osigurava funkcioniranje »centra za podršku« sustava IKOS; priprema za
rad, održava i administrira korisnička računala; konfigurira korisnička
računala za mrežni rad prema naputcima nadležnih službi Ministarstva; predlaže
i provodi umrežavanje korisničkih računala u ustrojstvenim jedinicama
Ministarstva i u DM/KU, te sudjeluje u njihovom povezivanju na lokalne mreže i
sustave Ministarstva, povezivanju na Internet, te povezivanju korisničkih
računala s DM/KU, prema sigurnosnim napucima i u suradnji s nadležnim službama
Ministarstva; osigurava informatičko osposobljavanje službenika i namještenika
u Ministarstvu i diplomat­sko-konzularnoj mreži; pomaže i osigurava izradu složenih
raču­nalnih obrada; sudjeluje u grafičkim obradama teksta, slike, te izradi
grafičkih proizvoda te obavlja i druge poslove iz svog djelokruga.

3.
I. UPRAVA – Uprava za Europu

Članak
29.

Uprava
za Europu osigurava provođenje utvrđene vanjske politike Republike Hrvatske u
bilateralnim odnosima s europskim državama i u multilateralnim odnosima s
Europskom unijom i drugim organizacijama europskih integracija.

Ustrojstvene
jedinice I. Uprave – Uprave za Europu su:

1.
Odjel za Sjevernu i Zapadnu Europu;

2.
Odjel za Srednju, Istočnu i Jugoistočnu Europu;

3.
Odjel za Europsku uniju;

4.
Odjel za europske regionalne integracije.

1.
Odjel za Sjevernu i Zapadnu Europu

Članak
30.

Odjel
za Sjevernu i Zapadnu Europu prati, proučava i stručno obrađuje politička
zbivanja i bilateralne odnose Repub­like Hrvatske i zemalja Sjeverne i Zapadne
Europe; surađuje s DM/KU Republike Hrvatske u tim zemljama, te sa stranim
diplomatskim misijama i konzularnim uredima u Republici Hrvatskoj u vezi s
razvojem političkih i ukupnih odnosa sa zemljama Sjeverne i Zapadne Europe;
prikuplja i obrađuje potrebne podat­ke, informacije i druga saznanja o državama
iz navedene oblasti; analizira podatke, informacije i saznanja iz diplomatskih
krugova i drugih izvora; izrađuje izvješća, analize, bilješke, podsjetnike i druge
dokumente pri čemu se posebno vodi računa o prioritetima u provedbi vanjske
politike u odnosu na zemlje iz djelokruga rada Odjela; predlaže mjere i
priprema prijedloge za adekvatno pra­ćenje i analizu stanja odnosa s tim državama,
za razvijanje i unapređivanje odnosa te poticanje bilateralne suradnje;
surađuje s drugim organizacijskim jedinicama u Ministarstvu, tijelima Republike
Hrvatske, organizacijama, udrugama i drugim subjektima u cilju usklađivanja,
poticanja i praćenja radnih aktivnosti na provedbi vanjske politike te obavlja
i druge poslove iz svog djelokruga..

2.
Odjel za Srednju, Istočnu i Jugoistočnu Europu

Članak
31.

Odjel
za Srednju, Istočnu i Jugoistočnu Europu prati, proučava i stručno obrađuje
politička zbivanja i bilateralne odnose Republike Hrvatske i zemalja Srednje,
Istočne i Jugoistočne Europe, surađuje s DM/KU Republike Hrvatske u tim
zemljama, te sa stranim diplomatskim misijama i konzularnim uredima u Republici
Hrvatskoj u vezi s razvojem političkih i ukupnih odnosa sa zemljama Srednje,
Istočne i Jugoistočne Europe; prikuplja i obrađuje potrebne podatke,
informacije i druga saznanja o državama iz navedenog područja; analizira
podatke, informacije i saznanja iz diplomatskih krugova i drugih izvora;
izrađuje izvješ­ća, analize, bilješke, podsjetnike i druge dokumente pri čemu
se posebno vodi računa o prioritetima u provedbi vanjske politike u odnosu na
zemlje iz djelokruga rada Odjela; predlaže mjere i priprema prijedloge za
adekvatno praćenje i analizu stanja odnosa s tim državama, za razvijanje i
unapređivanje odnosa te poticanje bilateralne suradnje; surađuje s drugim
organizacijskim jedinicama u Ministarstvu, tijelima Republike Hrvatske,
organizacijama, udrugama i drugim subjektima u cilju usklađivanja, poticanja i
praćenja radnih aktivnosti na provedbi vanjske politike te radi druge poslove
iz svog djelokruga rada.

3.
Odjel za EU

 Članak 32.

Odjel
za Europsku uniju prati političke i druge relevantne odnose između Republike
Hrvatske i Europske unije; sudjeluje u pripremi sastanaka zajedničkih radnih
tijela utvrđenih Privremenim sporazumom o trgovinskim i s njima povezanim
pitanjima, Sporazumom o stabilizaciji i pridruživanju Republike Hrvatske i
Europske unije i zajedničkom izjavom o političkom dijalogu; prati rad i
surađuje s Izaslanstvom Europske komisije u Republici Hrvatskoj; prati politiku
Europske unije i njezin razvoj te proces proširenja; koordinira aktivnosti
Stalne misije Republike Hrvat­ske u Europskim zajednicama i veleposlanstava
Republike Hrvat­ske u zemljama članicama Europske unije i drugim europskim državama
o relevantnim pitanjima Europske unije; surađuje s Ministarstvom za europske
integracije i drugim institucijama u pro­vedbi programa suradnje s Europskom
unijom; potiče i pruža pomoć u suradnji državnih tijela u odnosima s Europskom
uni­jom, institucijama, političkim strankama i nevladinim udrugama o suradnji u
okviru Pakta o stabilnosti; u odgovarajućoj mjeri surađuje s medijima te u
svezi s izdavanjem publikacija i stručnih predavanja s Diplomatskom akademijom,
te obavlja i druge poslove iz svog djelokruga.

4.
Odjel za europske regionalne integracije

Članak
33.

Odjel
za europske regionalne integracije prati i koordinira političke poslove i
odnose s europskim regionalnim organizacijama; prati rad Vijeća Europe i koordinira
stručnu, resornu i programsku suradnju s Vijećem Europe; koordinira rad
stručnjaka raznih resora Republike Hrvatske u odborima Vijeća Europe; sudjeluje
u radu pojedinih tijela Vijeća Europe; potiče i pruža pomoć u suradnji državnih
tijela u odnosima s Vijećem Europe, a posebice Odboru za vanjsku politiku,
Odboru za europske integracije te Izaslanstvu Hrvatskog sabora pri
Parlamentarnoj Skupštini Vijeća Europe; sudjeluje u koordinaciji aktivnosti
Republike Hrvatske u okviru Pakta o stabilnosti; pri Odjelu djeluju nacionalni
koordinatori ili koordinatori, a posebice tijekom pred­sjedanja Republike
Hrvatske nekom od inicijativa; zadužen je za Srednjoeuropsku inicijativu,
Jadransko-jonsku inicijativu, Dunav­sku komisiju, Inicijativu za suradnju u
Jugoistočnoj Europi, Proces suradnje u Jugoistočnoj Europi, Kvadrilateralu,
proces suradnje u Podunavlju, Međunarodnu komisiju za zaštitu rijeke Dunav,
Radnu zajednicu Alpe-Jadran, Radnu zajednicu Podunavskih regija, Riga
inicijativu, Višegradsku skupinu, sastanke predsjednika srednjoeuropskih država,
ostale neinstitucionalne oblike regionalne suradnje, regionalne konferencije,
suradnju u okviru Euroregija, transgraničnu suradnju, sudjelovanje jedinica
lokalne i područne (regionalne) samouprave u međunarodnoj suradnji, a u
određenoj mjeri prati i Baltičko vijeće za suradnju, Crnomorsku organizaciju za
gospodarsku suradnju, Euro-mediteransko partnerstvo, Nordijsko vijeće i ostale
regionalne organizacije i inicijative; koordinira rad predstavnika resora u
pojedinim tijelima niza organizacija i inicijativa, te obavlja i druge poslove
iz svog djelokruga.

4.
II. UPRAVA – Uprava za susjedne zemlje

Članak
34**.**

Uprava za susjedne zemlje osigurava provođenje
utvrđene vanjske politike Republike Hrvatske u bilateralnim odnosima s državama
iz neposrednog i šireg susjedstva u koje se ubrajaju Republika Slovenija,
Talijanska Republika, San Marino, Sveta Stolica, Suvereni viteški malteški red,
Republika Austrija, Republika Mađarska, Bosna i Hercegovina, Srbija i Crna
Gora, Republika Makedonija i Republika Albanija; koordinira i vodi rješava­nje
onih pitanja sa susjednim odnosima u koje je uključeno više resora; bavi se i
regionalnim inicijativama i asocijacijama koje okupljaju navedene države.

Ustrojstvene jedinice II.
uprave – Uprave za susjedne zemlje su:

1. Odjel za zapadne susjedne zemlje;

2. Odjel za istočne susjedne zemlje;

3. Odjel za granice.

1.
Odjel za zapadne susjedne zemlje

Članak
35.

Odjel
za zapadne susjedne zemlje prati, proučava i stručno obrađuje politička
zbivanja i bilateralnih i regionalnih odnosa Republike Hrvatske s Republikom
Slovenijom, Talijanskom Republikom, San Marinom, Svetom Stolicom, Suverenim
viteškim malteškim redom, Republikom Austrijom i Republikom Mađar­skom; vodi i
koordinira rješavanje određenih pitanja koja se pojavljuju u međusobnim
odnosima s određenom državom a u čijem rješavanju sudjeluje više resora; vodi i
koordinira regionalnu suradnju navedenih država; prikuplja i obrađuje potrebne
podatke, informacije i druga saznanja o državama iz navedenog područja;
analizira podatke, informacije i saznanja iz diplomatskih krugova i drugih
izvora; izrađuje izvješća, analize, bilješke, podsjetnike i druge dokumente pri
čemu se posebno vodi računa o prioritetima u provedbi vanjske politike u odnosu
na zemlje iz djelokruga rada Odjela; predlaže mjere i priprema prijedloge za
adekvatno pra­ćenje i analizu stanja odnosa s navedenim državama radi njihovog
daljnjeg razvijanja i unapređivanja te poticanje bilateralne i regionalne
suradnje; surađuje i s drugim organizacijskim jedinicama u Ministarstvu,
tijelima Republike Hrvatske, organizacijama, udrugama i drugim subjektima u
cilju usklađivanja, poticanja i pra­ćenja radnih aktivnosti na provedbi vanjske
politike; surađuje s diplomatskim misijama i konzularnim uredima Repub­like
Hrvat­ske u tim zemljama, te sa stranim diplomatskim misijama i konzularnim
uredima u Republici Hrvatskoj te obavlja i druge poslove iz svog djelokruga
rada.

2.
Odjel za istočne susjedne zemlje

Članak
36.

Odjel za istočne susjedne zemlje prati, proučava i
stručno obrađuje politička zbivanja i problematiku bilateralnih i regionalnih
odnosa Republike Hrvatske s Bosnom i Hercegovinom, Srbijom i Crnom Gorom,
Republikom Makedonijom i Republikom Albanijom; vodi i koordinira rješavanje
određenih pitanja koja se pojavljuju u međusobnim odnosima s određenom državom
a u čijem rješavanju sudjeluje više resora; vodi i koordinira regionalnu
suradnju između navedenih država; prikuplja i obrađuje potrebne podatke,
informacije i druga saznanja o državama iz navedenog područja; analizira
podatke, informacije i saznanja iz diplomatskih krugova i drugih izvora;
izrađuje izvješća, analize, bilješke, podsjetnike i druge dokumente, pri tom se
posebno vodi računa o prioritetima u provedbi vanjske politike u odnosu na zemlje
iz djelokruga rada Odjela; predlaže mjere i priprema prijedloge za adekvatno
praćenje i analizu stanja odnosa s navedenim državama radi njihovog daljnjeg
razvijanja i unapređivanja te poticanje bilateralne suradnje; surađuje i s
drugim organizacijskim jedinicama u Ministarstvu, tijelima Republike Hrvatske,
organizacijama, udrugama i drugim subjektima u cilju usklađiva­nja, poticanja i
praćenja radnih aktivnosti na provedbi vanjske politike; također surađuje s
diplomatskim misijama i konzularnim uredima Republike Hrvatske u tim zemljama,
te sa stranim diplomatskim misijama i konzularnim uredima u Republici Hrvatskoj
te obavlja i druge poslove iz svog djelokruga.

3.
Odjel za granice

Članak
37.

Odjel
za granice obavlja poslove i zadaće u svezi s državnom granicom i graničnim režimima,
posebno one koji su posebnim propisom stavljeni u nadležnost Komisije za
granice Vlade Re­pub­­like Hrvatske; surađuje s nadležnim tijelima državne
uprave u rješavanju graničnih pitanja i provedbi granične politike Vlade Republike
Hrvatske; istražuje i prikuplja potrebnu dokumentaciju, analizira i priprema
stručne, pravne i tehničke podloge za pregovore sa susjednim zemljama koje vode
mješovita ili među­državna povjerenstva; priprema sklapanje i izvršavanje među­narodnih
ugovora o razgraničenju i utvrđivanju granične crte, graničnim prijelazima, režimu
granične kontrole, pograničnom prometu i suradnji i dr. obavlja stručne,
tehničke i administrativne poslove za potrebe rada Savjeta za granice Vlade
Republike Hrvatske, te druge poslove u svezi s provedbom utvrđene vanjske
politike koji se odnose na državnu granicu i granične režime; sudjeluje u
rješavanju povreda državne granice i graničnih incidenata te prati i koordinira
radove i zahvate u užem području državne granice; sudjeluje u aktivnostima
kojima druge države i međunarodne organizacije potiču, razvijaju i
sufinanciraju projekte osuvremenjivanja i standardizacije rada graničnih službi,
po­granične suradnje i obavlja druge poslove iz svog djelokruga rada.

5.
III. UPRAVA – Uprava za izvaneuropske zemlje

Članak
38.

Uprava
za izvaneuropske zemlje osigurava provođenje utvr­đene vanjske politike
Republike Hrvatske u odnosima s iz­van­europskim državama, surađuje s drugim državnim
tijelima i organizacijama u svezi s međunarodnim političkim pitanjima.

Ustrojstvene
jedinice III. Uprave – Uprave za izvaneuropske zemlje su:

1.
Odjel za Sjevernu Ameriku;

2.
Odjel za Aziju i Afriku;

3.
Odjel za Srednju, Južnu Ameriku i Australiju.

1.
Odjel za Sjevernu Ameriku

Članak
39.

Odjel
za Sjevernu Ameriku prati, proučava i stručno obrađuje politička zbivanja i
problematiku bilateralnih odnosa Republike Hrvatske i Sjedinjenih Američkih Država,
Kanade i Sjedinjenih Meksičkih Država te surađuje s diplomatskim misijama i
konzularnim odjelima Republike Hrvatske u tim zemljama, te stranim diplomatskim
misijama i konzularnim uredima tih zemalja u Republici Hrvatskoj; sudjeluje u
izradi nacrta i daje mišljenja o potrebi sklapanja bilateralnih ugovora, te
obavlja druge poslove iz svog djelokruga rada.

2.
Odjel za Aziju i Afriku

Članak
40.

Odjel za Aziju i Afriku prati unutarnje i
vanjskopolitičke aktivnosti zemalja Azije i Afrike, kao i bilateralne odnose
između tih zemalja i Republike Hrvatske; prati i analizira vanjsko­politička
zbivanja; kontaktira sa stranim diplomatima; kon­taktira i surađuje sa DM/KU
Republike Hrvatske u svijetu; kontaktira i surađuje s drugim tijelima državne
uprave; izrađuje redovite polugodišnje i godišnje planove i izvješća; izrađuje
preglede, informacije, analize i izvješća za potrebe Ministarstva, ostalih
tijela državne uprave te obavlja druge poslove iz svog djelokruga rada.

3.
Odjel za Srednju, Južnu Ameriku i Australiju

Članak
41.

Odjel
prati, prikuplja i analizira podatkeo unutrašnjo­po­li­tičkimi
vanjskopolitičkim aktivnostima zemalja Srednje, Južne Amerike, Australije i
Oceanije, kao i bilateralne odnose između tih zemalja i Republike Hrvatske;
prati aktualna vanjsko­politička zbivanja; kontaktira sa stranim diplomatima;
kontaktira i surađuje sa šefovima DM/KU Republike Hrvatske u svijetu; izrađuje
posebne preglede, informacije, analize i izvješća za tijela državne uprave te
obavlja druge poslove iz svog djelokruga rada.

 6. IV. UPRAVA – Uprava za gospodarsku
diplomaciju

Članak
42.

Uprava
za gospodarsku diplomaciju osigurava provođenje gospodarskog djela utvrđene
vanjske politike Republike Hrvat­ske, posebno na području gospodarske
diplomacije; prati, proučava, koordinira i unapređuje gospodarske odnose
Republike Hrvatske na bilateralnoj i multilateralnoj razini; usklađuje i prati
djelovanje diplomata zaduženih za gospodarske poslove u DM/KU Republike
Hrvatske; obavlja koordinativnu ulogu i aktivno surađuje s drugim institucijama
Republike Hrvatske u njihovim gospodarskim aktivnostima u inozemstvu; u
suradnji i koordinaciji s Ministarstvom gospodarstva i Agencijom za promicanje
izvoza i ulaganja, prati i usklađuje djelovanje podružnica u inozemstvu
Agencije za promicanje izvoza i ulaganja; koordinira djelovanje DM/KU Republike
Hrvatske s djelovanjem podružnica Agencije u inozemstvu; promiče i štiti gospodarske
interese Republike Hrvatske i projekte od nacionalnog interesa; prati i
izvješćuje o svim važnim gospodarskim događanjima u svijetu, te gospodarskim
aktivnostima institucija Republike Hrvatske, važnim za vanjsko-političke
aktivnosti Republike Hrvatske; sudjeluje zajedno s mjerodavnim ministarstvima u
bilateralnim i multilateralnim pregovorima iz područja gospodarstva; inicira i
sudjeluje u promociji hrvatskog gospodarstva u inozemstvu; sudjeluje u radu
mješovitih odbora za gospodarsku suradnju; kontaktira sa stranim diplomatskim
misijama u Republici Hrvatskoj po poslovima i zadacima iz djelokruga Uprave za
gospodarsku diplomaciju.

Ustrojstvene jedinice IV. Uprave – Uprave za
gospodarsku diplomaciju su:

1. Odjel za gospodarsku bilateralu;

2. Odjel za gospodarske organizacije i integracije.

1.
Odjel za gospodarsku bilateralu

Članak
43.

Odjel provodi gospodarski dio vanjske politike
Republike Hrvatske prema europskim i izvaneuropskim zemljama, posebno na
području gospodarske diplomacije; prati i usklađuje rad diplomata zaduženih za
gospodarske poslove u DM/KU Republike Hrvatske; prati, proučava, koordinira i
unapređuje gospodarske odnose Republike Hrvatske na bilateralnoj razini;
sudjeluje zajedno s mjerodavnim ministarstvima u pregovorima o bilateralnim
ugovorima iz područja gospodarstva; sudjeluje u radu mješovitih odbora za gospodarsku
suradnju; prati, koordinira i organizira susrete gospodarskog diplomatskog
kluba; prati i koordinira aktiv­nosti Radne skupine za promociju gospodarske
diplomacije Republike Hrvatske; inicira i sudjeluje u promociji hrvatskog
gospodarstva u inozemstvu; izrađuje posebne preglede, informacije, izvješća i
analize iz područja gospodarske bilaterale; te obavlja druge poslove iz svog
djelokruga rada.

Za obavljanje poslova i zadaća iz ovog članka u
Odjelu za gospodarsku bilateralu osnivaju se sljedeći odsjeci:

1. Odsjek za europsku bilateralnu gospodarsku
suradnju;

2. Odsjek za izvaneuropsku bilateralnu gospodarsku
surad­nju.

1.1.
Odsjek za europsku bilateralnu gospodarsku suradnju

Članak
44.

Odsjek
prati, proučava, unapređuje gospodarske odnose Republike Hrvatske na
bilateralnoj razini s europskim zemljama, u njima promiče i štiti gospodarske
interese Republike Hrvatske, te obavlja druge poslove iz nadležnosti Odjela za
gospodarsku bilateralu.

1.2.
Odsjek za izvaneuropsku bilateralnu gospodarsku suradnju

Članak
45.

Odsjek
prati, proučava, unapređuje gospodarske odnose Republike Hrvatske na
bilateralnoj razini s izvaneuropskim zemljama, u njima promiče i štiti
gospodarske interese Republike Hrvat­ske, te obavlja druge poslove iz nadležnosti
Odjela za gospodarsku bilateralu.

2.
Odjel za gospodarske organizacije i integracije

Članak
46.

Odjel organizira praćenje gospodarskih aktivnosti
među­narodnih organizacija, asocijacija i inicijativa; prati gospodarske
aktivnosti specijaliziranih agencija i ostalih institucija iz sistema UN-a, kao
što su UNCTAD, UN/ECE, UNDP, WIPO, FAO, ITC, IFAD, IMO, WTO, te drugih
institucija; aktivno prati i u suradnji s nadležnim institucijama Republike
Hrvatske sudjeluje u aktivnostima Svjetske trgovinske organizacije; zajedno s
nadležnim institucijama Republike Hrvatske sudjeluje u multilateralnim
pregovorima iz područja gospodarstva; u koordinaciji s ostalim dijelovima državne
uprave, aktivno sudjeluje u radu gospodarskog djela pregovaranja s Europskom
unijom; prati i surađuje s gospodarskim asocijacijama kao što su CEFTA i EFTA i
ostalim europskim i izvaneuropskim gospodarskim asocijacijama; prati aktivnosti
međunarodnih financijskih institucija kao što su IMF, World Bank Group, EBRD,
EIB, CEB i druge; koordinira radom institucija državne uprave u procesu
pristupa Republike Hrvatske u OECD; aktivno sudjeluje u radu gospodarskog djela
SEI-a, Pakta o stabilnosti, SECI inicijative, te ostalih inicijativa; izrađuje
posebne preglede, informacije, izvješća i analize iz područja gospodarske
multilaterale; obavlja druge poslove iz svog djelokruga rada.

 7. V. UPRAVA – Uprava za multilateralu

Članak
47.

Uprava
za multilateralu osigurava provođenje utvrđene vanj­ske politike Republike
Hrvatske u odnosima s organizacijom Ujedinjenih naroda, NATO i ostalim tijelima
za kooperativnu sigurnost i suradnju, te međunarodnim tijelima za područje
ljudskih prava; surađuje s međunarodnim vladinim i nevladinim udrugama, drugim
državnim tijelima i organizacijama u svezi s određenim međunarodnim političkim
pitanjima, stalnim misijama Republike Hrvatske pri Ujedinjenim narodima i
ostalim među­narodnim organizacijama i udruženjima, te Stalnom misijom RH pri
NATO-u; prati, proučava, koordinira i promiče interese Republike Hrvatske u
međunarodnim organizacijama; prati tijekove i kretanja, te dostignuća u svezi s
pravima čovjeka.

Ustrojstvene jedinice V. Uprave – Uprave za
multilateralu su:

1. Odjel za Ujedinjene narode;

2. Odjel za ljudska prava;

3. Odjel za NATO i kooperativnu sigurnost.

1.
Odjel za Ujedinjene narode

Članak
48.

Odjel
za UN prati politička, gospodarska i društvena pitanja UN te izvnaeuropske
regionalne organizacije; prati djelovanja Vijeća sigurnosti, međunarodne
političke krize, mirovne operacije, borbu protiv terorizma, itd. sudjeluje u
oblikovanju hrvatskih stajališta glede relevantnih pitanja koja su na agendi
UN-a; priprema i koordinira nastupe izaslanstava Republike Hrvatske na svim
organima UN-a, koordinira međuresorsku suradnju glede političkih pitanja koja
su u nadležnosti više tijela državne uprave, a od značaja su za hrvatsko
djelovanje u UN sustavu; prati rad, koordinira i priprema djelovanja RH u
ECOSOC-u, njegovim funkcionalnim komisijama i UN-ovim globalnim konferencijama;
koordinira međuresorsku surađuju po gospodarskim i društvenim pitanjima
ECOSOC-a; prati rad specijaliziranih agencija UN i koordinira nastupe hrvatskih
predstavnika s nadležnim resorima; prati rad izvaneuropskih međunarodnih
organizacija (Organizacija afričkog jedinstva, Pokret nesvrstanih, Organizacija
islamske konferencije, Organizacija američkih država, Arapska liga, i ostalih);
vodi lobističke aktivnosti glede kandidatura Republike Hr­vat­ske za članstvo u
tijelima UN-a, vodi i ažurira datoteku kandidatura stranih država za tijela UN;
nadzire izvršenje financijskih obveza prema UN sustavu i međunarodnim
organizacijama; prati rad ostalih tijela UN, te surađuje s Uredom UN-a u
Zagrebu; analizira podatke, informacije i saznanja iz diplomatskih i drugih
izvora o pitanjima iz svoje nadležnosti; priprema prijedloge i sudjeluje u
procesu oblikovanja odluka o stajalištima Republike Hrvatske u sustavu
Ujedinjenih naroda i izvan europskih organizacija te obavlja druge poslove iz
svog djelokruga rada.

2.
Odjel za ljudska prava

Članak
49.

Odjel za ljudska prava radi na integriranju ljudskih
prava u diplomatsko djelovanje Ministarstva vanjskih poslova te analizira podatke,
informacije i saznanja diplomatskih i drugih izvora te priprema prijedloge i
sudjeluje u procesu oblikovanja odluka na području zaštite i promicanja
ljudskih prava, odnosno razvoja i primjene međunarodnog prava o ljudskim
pravima; sudjeluje u radu vladinih i drugih tijela na području ljudskih prava,
prati i proučava rad međunarodnih organizacija na polju ljudskih prava i razvoj
međunarodnog prava, prati razvoj i provedbu prihvaćenih standarda na polju
ljudskih prava u okviru Ujedinjenih naroda (posebno u okviru UN-ove Komisije za
ljudska prava te Komisije za status žena), Vijeća Europe (Odbor za ljudska
prava i njegovi pododbori te Odbor za bioetiku) i OESS-a (Ured za demokratske
institucije i ljudska prava – ODIHR); koordinira izradu nacionalnih izvješća
prema konvencijama Ujedinjenih naroda i pravnim instrumentima Vijeća Europe;
sudjeluje na međunarodnim sastancima, prati problematiku nestalih osoba i
međunarodno humanitarno pravo te obavlja ostale poslove i zadatke po potrebi;
sudjeluje u aktivnostima nacionalnih komisija, odbora i drugih tijela vezanih
za to područje, a za neke od njih djeluje i kao tajništvo; prati razvitak i
aktivnosti civilnog društva u Republici Hrvatskoj; surađuje s relevantnim
nevladinim udrugama te obavlja i druge poslove iz svog djelokruga.

3.
Odjel za NATO i kooperativnu sigurnost

Članak
50.

Odjel za NATO i kooperativnu sigurnost prati i
provodi politiku i aktivnosti Republike Hrvatske prema NATO-u; prati, inicira,
koordinira i podupire aktivnosti vezane uz djelovanje Republike Hrvatske na
približavanju i primjenu Republike Hrvatske NATO; prati, inicira, koordinira i
podupire aktivnosti vezane uz sudjelovanje Republike Hrvatske u Partnerstvu za
mir, obavlja stručne i tehničko-administrativne poslove za Međuresornu radnu
skupinu Republike Hrvatske za Akcijski plan za članstvo za PfP; u suradnji s
Odjelom za kadrovske poslove, prati, inicira, koordinira i podupre sve
aktivnosti vezane uz sudjelovanje državljana Republike Hrvatske u strukturama i
terenskim misijama Sjeveroatlantskog saveza; prati aktivnosti vojnih i
vojno-promatračkih misija u Republici Hrvatskoj i regiji; prati sve ostale
aktivnosti vezane uz rad NATO-a i PfP; prati rad Trećeg radnog stola Pakta o
stabilnosti, uključujući rad RACVIAC-a i krijumčarenja ljudi i ilegalnih
migracija; prati, inicira, koordinira, podupire te u surad­nji s drugim
organizacijskim cjelinama Ministarstva sudjeluje u procesu oblikovanja odluke,
primjeni i provedbi aktivnosti Re­pub­like Hrvatske na provedbi vanjske
politike prema Organizaciji za europsku sigurnosti i suradnje (OESS) prati,
inicira, koordinira i podupire aktivnosti Republike Hrvatske vezane uz primjenu
svih međunarodnopravnih i međunarodnopolitičkih obveza Re­pub­like Hrvatske na
području kontrole naoružanja i razoružanja; sudjeluje u radu koordinacijskih
međuresornih tijela za provedbu globalnih ugovora o razoružanju i sudjeluje u
radnim skupinama za pripremu ratifikaciju pojedinih ugovora o kontrolu naoružanja
i razoružanju; sudjeluje u radu koordinacijskih međuresornih tijela za provedbu
globalnih ugovora o razoružanju i sudjeluje u radnim skupinama za pripremu
ratifikaciju pojedinih ugovora o kontrolu naoružanja i razoružanju; prati,
inicira, koordinira i podupire aktivnosti Republike Hrvatske vezane uz tijela
Ujedinjenih naroda koja se bave s kontrolom naoružanja i razoružanjem; prati,
inicira i koordinira rad Republike Hrvatske prema UN Uredu za kontrolu droga i
sprečavanje kriminala u Beču (ODCCP), što uključuje UN Odbor o narkotičnim
drogama (CND), Vijeće za međunarodnu kontrolu narkotika (INCB) i UN Program za
kontrolu droga (UNDCP), UN Komisija za suzbijanje kriminala i kazneno
pravosuđe, te surađuje s Uredom VRH za sprečavanje zlouporabe droga te obavlja
druge poslove iz svog djelokruga rada.

Za
obavljanje poslova i zadaća iz ovog članka u Odjelu za NATO i kooperativnu
sigurnost ustrojava se:

1. Odsjek za NATO;

2. Odsjek za kooperativnu
sigurnost i razoružanje.

3.1.
Odsjek za NATO

Članak
51.

Odsjek
za NATO prati i provodi politiku i aktivnosti Repub­like Hrvatske prema NATO-u;
analizira podatke, informacije i saznanja diplomatskih i drugih izvora te
priprema prijedloge i brine o primjeni, provedbi i usklađenosti aktivnosti državne
uprave s propisima, odlukama i smjernicama NATO Saveza; inicira, koordinira i
podupire aktivnosti vezane uz sudjelovanje Repub­like Hrvatske u Partnerstvu za
mir, obavlja stručne i tehničko-
-administrativne poslove za Međuresornu radnu skupinu Repub­like Hrvatske za
Akcijski plan za članstvo za PfP; prati aktivnosti vojnih i vojno-promatračkih
misija u Republici Hrvatskoj i regiji; prati sve ostale aktivnosti vezane uz
rad NATO-a i PfP te obavlja druge poslove iz svog djelokruga.

3.2.
Odsjek za kooperativnu sigurnost i razoružanje

Članak
52.

Odsjek
za sigurnost i razoružanje prati, inicira, koordinira, podupire te u suradnji s
drugim organizacijskim cjelinama Ministarstva sudjeluje u procesu oblikovanja
odluke, primjeni i provedbi aktivnosti Republike Hrvatske na provedbi vanjske
politike prema Organizaciji za europsku sigurnosti i suradnje (OESS); prati rad
Trećeg radnog stola Pakta o stabilnosti, uključujući rad RACVIAC-a i
krijumčarenja ljudi i ilegalnih migracija; prati, inicira, koordinira i
podupire aktivnosti Republike Hrvatske vezane uz primjenu svih
međunarodnopravnih i međunarodnopolitičkih obveza Republike Hrvatske na
području kontrole naoružanja i razoružanja; sudjeluje u radu koordinacijskih
međuresornih tijela za provedbu globalnih ugovora o razoružanju i sudjeluje u
radnim skupinama za pripremu ratifikaciju pojedinih ugovora o kontrolu naoružanja
i razoružanju; sudjeluje u radu koordinacijskih međuresornih tijela za provedbu
globalnih ugovora o razoružanju i sudjeluje u radnim skupinama za pripremu
ratifikaciju pojedinih ugovora o kontrolu naoružanja i razoružanju; prati,
inicira, koordinira i podupire aktivnosti Republike Hrvatske vezane uz tijela
Ujedinjenih naroda koja se bave s kontrolom naoružanja i razoružanjem; prati,
inicira i koordinira rad Republike Hrvatske prema UN Uredu za kontrolu droga i
sprečavanje kriminala u Beču (ODCCP), što uključuje UN Odbor o narkotičnim
drogama (CND), Vijeće za međunarodnu kontrolu narkotika (INCB) i UN Program za
kontrolu droga (UNDCP), UN Komisija za suzbijanje kriminala i kazneno
pravosuđe, te surađuje s Uredom VRH za sprečavanje zlouporabe droga ta obavlja
druge poslove iz svog djelokruga.

8.
VI. UPRAVA – Uprava za analitiku, informiranje i promociju

Članak
53.

Uprava
za analitiku, informiranje i promociju, ukazuje na prav­ce razvoja međunarodnih
odnosa, analizira i prati među­narodni položaj Republike Hrvatske te daje
prijedloge za njegovo poboljšanje, izrađuje materijale za javne nastupe
ministra i drugih dužnosnika Republike Hrvatske, organizira aktivnosti iz
područja javne diplomacije, organizira i koordinira dnevno informiranje službe
vanjskih poslova Republike Hrvatske, oblikuje, izrađuje, održava i ažurira
Internet i intranet stranice službe vanjskih poslova, te u suradnji s nadležnim
ministarstvima i političkim upravama Ministarstva, usklađuje djelatnost diplomatskih
misija i konzularnih ureda u području kulture, znanosti i prosvjete, te obavlja
i druge poslove iz svog djelokruga.

Ustrojstvene jedinice IV. Uprave – Uprave za
analitiku, informiranje i promociju su:

1.
Odjel za političku analizu i planiranje;

2. Odjel
za informiranje i izdavaštvo;

3.
Odjel za kulturnu promociju.

1.
Odjel za političku analizu i planiranje

Članak
54.

Odjel
za političku analizu i planiranje obavlja poslove političke analize na razini
Ministarstva; skuplja i objedinjuje relevantne informacije iz svih dostupnih
domaćih i stranih izvora, te iz vlastite diplomatske mreže, medija, stručne i
znanstvene literature; analizira prikupljene podatke, upućuje na aktualne
probleme i pravce razvoja; izrađuje analize međunarodno-političkog položaja Republike
Hrvatske; daje prijedloge za njegovo pobolj­šanje; održava redovne sastanke
Savjeta Ministarstva čiji su članovi ugledni politolozi i novinari; održava
redovite konzultacije s odjelima za analizu ministarstava vanjskih poslova
zemalja koje su najzanimljivije za Republiku Hrvatsku, te se uključuje u rad
koordinacija analitičara i planera koje se redovito organiziraju pri Europskoj
uniji i NATO savezu; obavlja dio djelatnosti Odjela koje su usmjerene na
korisnike izvan uobičajenih diplomatskih ka­nala tj. na javnost u državama u
kojima Republika Hrvatska diplomatski djeluje izradom govora i novinskih
članaka za potrebe ministra vanjskih poslova i ostalih dužnosnika Vlade;
uspostavlja i održava odnose s domaćim i stranim istraživačkim institutima;
organizira i sudjeluje u organizaciji konferencija i skupova u Republici
Hrvatskoj te obavlja druge poslove iz svog djelokruga.

2.
Odjel za informiranje i izdavaštvo

Članak
55.

Odjel
za informiranje i izdavaštvo obavlja poslove dnevnog informiranja Ministarstva
i DM/KU Republike Hrvatske; priprema biltene koji se temelje na obrađenim
prilozima iz domaćih i stranih medija i drugih otvorenih izvora; izrađuje
posebna izvješća, preglede ili informacije za potrebe službe vanjskih poslova;
bavi se odabirom i prevođenjem članaka iz stranog tiska, agencija, radio i TV
postaja; izrađuje Internet stranice Ministarstva i brine o njihovom sadržajnom
i grafičkom oblikovanju; sadržajno priprema, uređuje i prevodi, odnosno,
organizira prevo­đenje na strane jezike za potrebe Internet stranice i za druge
promotivne svrhe; priprema, uređuje i ažurira zaštićene web stranice
(intranet); koordinira poslove u svezi s prevođenjem te izradom i ažuriranjem
Internet i intranet stranica službe vanjskih po­slova; koordinira internu i
eksternu elektronsku komunikaciju; pohra­njuje prikupljena izvješća u Odjelu u
elektronskom i papirnatom obliku; obavlja poslove dnevnog informiranja
Ministarstva i DM/KU Republike Hrvatske; priprema izvješća koja se temelje na
obrađenim prilozima iz domaćih i stranih medija, te obavlja i druge poslove iz
svog djelokruga.

Za
obavljanje poslova i zadaća iz ovog članak u Odjelu za informiranje i
izdavaštvo ustrojava se:

1.
Odsjek za informiranje;

2.
Odsjek za web stranice.

2.1.
Odsjek za informiranje

Članak
56.

Odsjek
za informiranje obavlja poslove dnevnog informiranja službe vanjskih poslova;
prati i analizira domaće i među­narodne novinske i elektroničke medije i ostale
otvorene izvore; planira i organizira praćenje i prevođenje iz tih izvora;
uređuje izvješća na temelju tako prikupljenih priloga; obrađuje i priprema
posebna izvješća u svrhu informiranja službe vanjskih poslova; izrađuje
novinske izreske za potrebe ministra, zamjenika i ostalih dužnosnika
Ministarstva.

2.2. Odsjek za web stranice

Članak
57.

Odsjek
oblikuje, izrađuje, održava i ažurira Internet i intranet stranice službe
vanjskih poslova; sadržajno priprema, uređuje i prevodi, odnosno, organizira
prevođenje na strane jezike za potrebe Internet stranice i za druge promotivne
svrhe; koordinira poslove u svezi s prevođenjem te izradom i ažuriranjem
Internet i intranet stranica službe vanjskih poslova; koordinira internu i
eksternu elektronsku komunikaciju; pohranjuje prikupljena iz­vješ­ća u Odjelu u
elektronskom i papirnatom obliku; distribuira i otprema biltene OI elektronskim
putem; fotografira i izrađuje foto arhiv Ministarstva.

3.
Odjel za kulturnu promociju

Članak
58.

Odjel
za kulturnu promociju svojim djelokrugom rada objedinjuje sve poslove
koordiniranja i provedbe hrvatske vanjske kulturne, znanstvene i prosvjetne
politike, kao i poslove promocije Republike Hrvatske; kontinuirano, sustavno i
sadržajno promiče bilateralne kulturne, znanstvene i prosvjetne odnose sa
zemljama Europe i izvaneuropskim zemljama, te multilateralne kulturne,
znanstvene i prosvjetne suradnje (UNESCO, Vijeće Europe, SEI, regionalne i
druge međunarodne organizacije) te obavlja druge poslove iz svog djelokruga
rada.

9.
VII. UPRAVA – Uprava za sigurnost i komunikacijske sustave

Članak
59.

VII.
Uprava obavlja poslove vezane uz sigurnost službe vanjskih poslova, poslove u
svezi s komunikacijskim sustavima i druge poslove u skladu s posebnim
propisima.

10.
VIII. UPRAVA – Uprava za međunarodnopravne i konzularne poslove

Članak
60.

Uprava
za međunarodnopravne i konzularne poslove obavlja poslove u svezi zaštite prava
i interesa Republike Hrvatske i njezinih državljana koji žive ili borave u
inozemstvu; stjecanja prava vlasništva nekretnina stranih pravnih i fizičkih
osoba u Republici Hrvatskoj; izrade nacrta prijedloga ugovora o ukidanju viza i
drugih dvostranih ugovora iz područja konzularnih poslova; izdavanja
diplomatskih i službenih putovnica; izdavanja odobrenja za prelet i/ili
slijetanje stranih državnih i vojnih zrakoplova, te odobrenja za uplovljenje državnih
i/ili vojnih brodova; suradnja u obavljanju konzularnih poslova s DM/KU stranih
država i međunarodnih organizacija; obavlja upravne i stručne poslove vezane
za: analiziranje i praćenje pitanja međunarodnog prava i međunarodnih odnosa;
sudjelovanje u pripremi zaključivanja međunarodnih ugovora; vođenje zbirke i
evidencije izvornika međunarodnih ugovora i isprava; obavlja poslove skrbi o
statusu hrvatskih autohtonih manjina u europskim državama i ostvarivanju
njihovih manjinskih prava; razvijanje suradnje s hrvatskim iseljeništvom i
briga o očuvanju njihovog nacionalnog i kulturnog identiteta; upravni i drugi
poslovi koji se odnose na povratak iseljenog hrvatskog pučanstva u Republiku
Hrvatsku i njihovo uključivanje u gospodarski i društveni život u Republici
Hrvat­skoj.

Ustrojstvene
jedinice VIII. Uprave – Uprave za međuna­rodnopravne i konzularne poslove su:

1.
Odjel za međunarodnopravne poslove;

2.
Odjel za putne isprave i strance;

3.
Odjel za međunarodnopravnu pomoć i imovinskopravne poslove;

4.
Odjel za hrvatske manjine, iseljeništvo i useljeništvo.

1.
Odjel za međunarodnopravne poslove

Članak
61.

Odjel
obavlja upravne i stručne poslove vezane uz praćenje i analiziranje općih i
posebnih pitanja međunarodnog javnog i privatnog prava (posebice međunarodnog
prava mora, prava među­narodnih organizacija i statusnih pitanja međunarodnih
organizacija, međunarodnog diplomatskog i konzularnog prava, među­narodnog
humanitarnog prava i međunarodnog prava zaštite okoliša, međunarodnog
trgovačkog i prometnog prava, među­narod­nog imovinskog i kaznenog prava);
izrađuje stručna mi­šljenja o međunarodno pravnom položaju i obvezama Republike
Hrvatske u međunarodnim odnosima, općim i posebnim pitanjima međunarodnog prava
od značaja za Republiku Hrvatsku i službu vanjskih poslova; prati međunarodno
pravne aspekte sukce­­sije (glede ugovora, imovine, arhiva, sukcesije bivše
SFRJ glede međunarodnih ugovora), te međunarodnopravne aspekte osnivanja,
razvoja i djelovanja međunarodnih sudova (kao što su Međunarodni kazneni sud
(ICC), Međunarodni kazneni sud za područje bivše Jugoslavije (ICTY) te
Međunarodni sud (ICJ)); sudjeluje u pripremi i postupku sklapanja međunarodnih
ugovora, na pregovorima, te obavlja stručne poslove u svezi potvrđivanja i
objave stupanja na snagu međunarodnih ugovora; sudjeluje na međunarodnim
konferencijama i sastancima država stranka, stru­č­nim skupovima međunarodnih
tijela te međuresorskim stru­čnim sastancima na kojima se razmatraju opća i
posebna pitanja među­narodnog javnog i privatnog prava; sudjeluje u radu
stručnih tijela na državnoj i međunarodnoj razini; surađuje sa znanstvenim i
javnim institucijama koje se bave međunarodnim pravom i među­narodnim odnosima;
izrađuje mišljenja na materijale koji se upućuju u daljnji postupak prema Vladi
sukladno Zakonu o sklapanju i izvršavanju međunarodnih ugovora; surađuje s
drugim tijelima državne uprave i drugim državnim tijelima vezano uz pitanja iz
djelokruga Odjela; vodi Zbirku međunarodnih ugovora i evidenciju izvornika
međunarodnih ugovora koje je sklopila odnosno kojih je stranka Republika
Hrvatska, te obavlja stručne poslove u svezi trajne pohrane i čuvanja
dvostranih i mnogostranih međunarodnih ugovora i međunarodnih akata; obavlja
stručne poslove i radnje prema depozitarima mnogostranih međunarodnih ugovora
(izrada isprava diplomatskog priopćavanja o ispunjenju unutarnjih pravnih
uvjeta za stupanje međunarodnih ugovora na snagu, poslove u svezi registracije
međunarodnih ugovora kod glavnog tajnika UN-a i objave podataka o statusu
ugovora); osmišljava i prati ostvarivanje projektnih zadataka informatizacije
Odjela i Zbirke međunarodnih ugovora, kao i povezivanje stvaratelja i korisnika
podataka u području međunarodnog prava; obavlja stručne i tehničke poslove
pripreme međunarodnih ugovora koje sklapa Republika Hrvatska za potpisivanje,
tehničku obradu, tiskanje izvornika na diplomatskom papiru i uvezivanja
tekstova međunarodnih ugovora, poslove pečaćenja međunarodnih ugovora, te
pripreme i izrade ratifikacijskih isprava; obavlja i druge poslova iz svog
djelokruga po nalogu načelnika i ministra, te u obavljanju poslova iz svog
djelokruga usko surađuje s glavnim pravnim savjetnikom.

2.
Odjel za putne isprave i strance

 Članak 62.

Odjel
za putne isprave i strance poslove obavlja upravne i stručne poslove koji se
odnose na: zaštitu prava i interesa Republike Hrvatske i njezinih državljana,
koji žive i borave u inozemstvu; posredovanje i koordinaciju između
diplomatskih misija i konzularnih ureda i nadležnih državnih tijela u
obavljanja poslova iz područja unutarnjih poslova, obrane; obradu zahtjeva za
izdavanje putovnica po zahtjevima zaprimljenim u DM/KU u okviru postupka
centralizirane izrade putovnica; izdavanje diplomatskih i službenih putovnica i
o tome vođenja propisanih evidencija; poslove u vezi izdavanja diplomatskih
odobrenja za prelet i/ili slijetanje stranih državnih zrakoplova te
uplovljivanjem stranih državnih i vojnih brodova; izradu nacrta prijedloga
ugovora o ukidanju viza te drugih ugovora iz oblasti konzularnih poslova;
suradnju u obavljanju konzularnih poslova s diplomatskim misijama i konzularnim
uredima stranih država i međunarodnih organizacija u Republici Hrvatskoj;
izradu izvješća, naputke, informacija i stručnih mišljenja koja se odnose na
poslove iz djelokruga rada Odjela te obavlja druge poslove iz svog djelokruga
rada.

Za
obavljanje poslova i zadaća iz ovog članka u Odjelu za putne isprave i strance
ustrojavaju se sljedeći odsjeci:

1.
Odsjek za putne isprave;

2.
Odsjek za državljanstvo i strance.

2.1.
Odsjek za putne isprave

Članak
63.

Odsjek
za putne isprave obavlja poslovekoji se odnose na: posredovanje i
koordinaciju između DM/KU i nadležnih državnih tijela u obavljanju upravnih
poslova u vezi s izdavanjem putnih isprava u DM/KU; obradu zahtjeva za
izdavanje putovnica po zahtjevima zaprimljenim u DM/KU u okviru centralizirane
izrade putovnica, vođenje evidencija na informacijskom sustavu Ministarstva
unutarnjih poslova o izdanim putnim ispravama hrvatskih državljana; izdavanje
službenih i diplomatskih putovnica i vo­đenje o tome odgovarajućih evidencija;
pripremanje izvješća, naputka i stručnih mišljenja koja se odnose na poslova iz
djelokruga rada Odsjeka.

2.2.
Odsjek za državljanstvo i strance

Članak
64.

Odsjek
za državljanstvo i strance obavlja stručne i upravne poslove koji se odnose na
posredovanje i koordinaciju u vezi s postupcima vezanim za izdavanje viza po zahtjevima
u DM/KU, poslovima u pogledu zahtjeva za stjecanje i prestanak hrvatskog državljanstva,
postupcima po zahtjevima za reguliranje statusa stra­naca u Republici
Hrvatskoj; izvješćivanje stranih diplomatskih misija i konzularnih ureda o
postupanjima u odnosu na strane državljane temeljem Bečke konvencije o
konzularnim odnosima; obavljanje poslova u vezi izdavanja diplomatskih
odobrenja za prelet i slijetanje stranih državnih i vojnih zrakoplova te
uplovljavanje stranih državnih i vojnih brodova; izradu nacrta prijed­loga
ugovora o ukidanju viza te drugih ugovora iz područja konzularnih poslova;
pripremu izvješća, naputke i stručna mišljenja koja se odnose na poslova iz
djelokruga rada Odsjeka.

1.
Odjel za međunarodnopravnu pomoć i imovinskopravne poslove

Članak
65.

Odjel
za međunarodnopravnu pomoć i imovinskopravne poslove posreduje između nadležnih
tijela državne uprave i diplomatskih misija i konzularnih ureda Republike
Hrvatske, koji na osnovi odredbi Bečke konvencije o konzularnim odnosima obav­ljaju
javnobilježničke poslove u inozemstvu; obavlja poslove iz područja
nasljeđivanja, matičarstva, socijalne skrbi, međunarodno pravne pomoći u DM/KU
Republike Hrvatske u inozemstvu; poslova nadovjere isprava za upotrebu u
inozemstvu koji su stavljeni u djelokrug Ministarstva; poslove u vezi stjecanja
prava vlasništva nekretnina u Republici Hrvatskoj stranih pravnih i fizičkih
osoba; izrađuje izvješća, naputke, informacija i stručnih mišljenja koja se
odnose na poslove iz djelokruga rada Odjela te obavlja druge poslove iz svog
djelokruga rada.

Za obavljanje poslova i zadaća iz ovog članka u
Odjelu za međunarodnopravnu pomoć i imovinskopravne poslove ustrojavaju se
sljedeći odsjeci:

1.
Odsjek za međunarodnopravnu pomoć;

2.
Odsjek za imovinskopravne poslove.

3.1.
Odsjek za međunarodnopravnu pomoć

Članak
66.

Odsjek
za međunarodnopravnu pomoć obavlja upravne i stručne poslove koji se odnose na
posredovanje i koordinaciju između između nadležnih tijela državne uprave i
diplomatskih misija i konzularnih ureda Republike Hrvatske, koji na osnovi
odredbi Bečke konvencije o konzularnim odnosima obavljaju javnobilježničke
poslove u inozemstvu; obavlja poslove matičar­stva i međunarodno pravne pomoći;
surađuje u pripremi i izradi konzularnih konvencija; stručno prati promjena
ugovorne regulative iz područje međunarodne pravne pomoći u građanskim,
kaznenim i upravnim stvarima; priprema izvješća, naputke i stručna mišljenja
koja se odnose na poslove iz djelokruga rada Odsjeka.

3.2.
Odsjek za imovinskopravne poslove

Članak
67.

Odsjek
za imovinskopravne poslove obavlja stručne poslove koji se odnose na
posredovanje i koordinaciju između DM/KU i nadležnih državnih tijela u
poslovima koji se tiču nasljeđivanja, alimentacijskih potraživanja; pružanja
pravne pomoći hrvatskim državljanima koji žive ili borave u inozemstvu u vezi
ostvarivanja prava i zaštite iz područja socijalne skrbi, mirovinskog i
socijalnog osiguranja, ostvarivanja carinskih i poreznih olakšica; poslove u
vezi stjecanja prava vlasništva nekretnina u Republici Hrvatskoj stranih
pravnih i fizičkih osoba te priprema izvješća, naput­ke i stručna mišljenja
koja se odnose na poslova iz djelokruga rada Odsjeka.

4.
Odjel za hrvatske manjine, iseljeništvo i useljeništvo

Članak
68.

Odjel
za hrvatske manjine, iseljeništvo i useljeništvo vodi skrb o uvažavanju statusa
hrvatskih autohtonih manjina u europskim državama i ostvarivanju njihovih
manjinskih prava; prati provedbu i poštivanje prihvaćenih europskih standarda u
zaštiti manjina u zemljama u kojima žive; podupire etničku, vjersku, kulturnu i
jezičku samosvijest te pravo na osobitost vlastitog kulturnog života i
nacionalnih tradicija; prati promjene u migracijskoj politici i legislativi država
primateljica; bavi se problematikom hrvatskog iseljeništva, prati njihov pravni
i politički položaj te ukazuje na slučajeve diskriminiranja naših iseljenika u
pojedinim zemljama; održava stalnu suradnju s predstavnicima hrvatskih
manjinskih i iseljeničkih organizacija te surađuje i koordinira s odgovarajućim
institucijama u zemlji i inozemstvu u svezi ostvarivanja manjinskih i
iseljeničkih prava; sudjeluje u iniciranju, izradi i primjeni dvostranih
ugovora za zaštitu prava hrvatskih nacionalnih manjina; sudjeluje u radu
međunarodnih kongresa, konferencija i radnih skupina vezanih uz zaštitu prava
manjina u europskim zemljama (Vijeće Europe, SEI, Radna zajednica Alpe Jadran).
Odjel obavlja upravne i stručne poslove koji se odnose na pripremu, predlaganje
i provedbu mjera za poticanje povratka pripadnika hrvatskog naroda i članova
njihovih obitelji; provodi pripreme za njihov brži povratak te lakše
uključivanje u društveni, gospodarski i kulturni život u Republici Hrvatskoj;
daje informacije, savjete i drugu stručnu pomoć useljenicima; surađuje s
resornim tijelima državne uprave u pitanjima zbrinjavanja starijih useljenika,
povratka mladih te njihovog školovanja i stipendiranja u Republici Hrvatskoj;
pruža pomoć u poduzetničkim ulaganjima i aktivnostima kroz organiziranje i
provođenje informativne, promidžbene i nakladničke dje­lat­nosti s ciljem
povratka i useljavanja, te obavlja i druge poslove iz svog djelokruga.

11.
DIPLOMATSKA AKADEMIJA

Članak 69.

Diplomatska
akademija ustrojava se kao zavod u Ministarstvu.

Članak 70.

Diplomatska akademija organizira i provodi stručno
usavršavanje kroz opće i posebne programe iz područja važnih za službu vanjskih
poslova, putem tečajeva, seminara, predavanja i drugih oblika stručne
izobrazbe, provodi pripreme državnih službenika i namještenika za rad u DM/KU;
objavljuje publikacije za službu vanjskih poslova, te obavlja i druge poslove
iz svog djelokruga.

U sastavu Diplomatske akademije je Biblioteka
Ministarstva.

Diplomatskom akademijom upravlja pomoćnik ministra.

Za obavljanje poslova i zadaća u Diplomatskoj
akademiji ustrojavaju se sljedeći odjeli:

1. Odjel za diplomatsko usavršavanje;

2. Odjel za pripreme.

1.
Odjel za diplomatsko usavršavanje

Članak
71.

Odjel za diplomatsko usavršavanje osmišljava, predlaže,
organizira i provodi stručno usavršavanje iz područja međunarodnih odnosa,
vanjske politike i diplomacije za službenike Ministarstva i drugih tijela državne
uprave koja se bave odnosima Republike Hrvatske s inozemstvom, predlaže,
organizira i provodi stručni diplomatski studij i specijalističke diplomatske,
konzularne i administrativne, te tečajeve stranih jezika; organizira i provodi
tečajeve savjetničke i druge stručne ispite u službi vanjskih poslova;
kontinuirano prati, predlaže, provodi i kontrolira stručna usavršavanja
djelatnika Ministarstva u suradnji s Tajništvom - Odjelom za kadrovske poslove;
organizira međunarodne i domaće seminare, simpozije i konferencije i tečajeve,
te obavlja i druge poslove iz svog djelokruga.

2. Odjel za pripreme

Članak 72.

Odjel za pripreme, u suradnji s drugim ustrojstvenim
jedinicama Ministarstva, kao i ostalim državnim tijelima i drugim ustanovama u
Republici Hrvatskoj, osmišljava, predlaže, organizira i provodi pripreme za rad
šefova diplomatskih misija i konzularnih ureda, profesionalnih i ugovornih
diplomata i administrativnog osoblja koji su odlukom ministra raspoređeni na
rad u diplomat­ske misije i konzularne urede Republike Hrvatske; provodi
postupak po natječajima za stipendije za diplomatsko usavršavanje; sudjeluje u
organizaciji tečajeva stranih jezika za potrebe službe vanjskih poslova; vodi
Biblioteku Ministarstva i predlaže nabavku stručne literature za potrebe službe
vanjskih poslova; objavljuje zbirke radova od interesa za službu vanjskih
poslova, te obavlja i druge poslove iz svog djelokruga.

12.
DIPLOMATSKI PROTOKOL

Članak
73.

Diplomatski
protokol ustrojava se kao uprava u sastavu Ministarstva koja obavlja stručne,
organizacijske, upravne i tehničke poslove protokola za potrebe Ministarstva, a
po potrebi i drugih ministarstava; koordinira poslove ceremonijala posebnih
svečanih i drugih prigoda od značaja za Republiku Hrvatsku (državni i službeni
posjeti, domaći i međunarodni skupovi i sl.); vodi postupke za dobivanje
suglasnosti stranim veleposlanicima, generalnim konzulima, počasnim konzulima i
vojnim izaslanicima koordinira poslove koji se odnose na ostvarivanje prava
predstavnika drugih država i međunarodnih organizacija u Republici Hrvat­skoj,
te obavlja druge protokolarne poslove na prijedlog ministra vanjskih poslova.

Radi obavljanja poslova iz stavka 1. ovog članka u
Diplo­mat­skom protokolu ustrojavaju se:

1. Odjel za imunitete i privilegije;

2. Odjel za ceremonijal i posjete.

1.
Odjel za imunitete i privilegije

Članak
74.

Odjel
za imunitete i privilegije vodi, organizira i koordinira poslove koji proizlaze
iz Bečke konvencije o diplomatskim odnosima (1961) i iz Bečke konvencije o
konzularnim odnosima (1963) posebice vezano uz primjenu imuniteta i
privilegija, te drugih međunarodnih akata i diplomatsko-konzularnih običaja;
surađuje u izradi međunarodnih ugovora u kojima se pred­stavništvu ili
članovima omogućuju olakšice vezane uz navedene Bečke konvencije, radi na
ovjeri obrazaca za ostvarenje olakšica, obavlja viziranje i ovjeru putovnica
stranim predstavnicima, evidentira i objavljuje diplomatske i konzularne liste,
te vodi brigu o ažuriranoj objavi podataka iz lista na Internetu, prima
zahtjeve za agremane i egzekvature, te koordinira odgovore na te zahtjeve, vodi
postupke za dobivanje suglasnosti stranim veleposlanicima, generalnim
konzulima, počasnim konzulima i vojnim izaslanicima, obavlja poslove oko
izdavanja i samo izdavanje diplomatskih, konzularnih i službenih
identifikacijskih iskaznica stranim predstavnicima, izdaje stalne propusnice za
ulazak u međunarodni prostor Zračne luke Zagreb, evidentira i rješava franšize
stranih predstavnika, vodi diplomatsko-konzularnu korespondenciju, koordinira
pisanje čestitki i drugih pisama stranim državnicima, priprema i objavljuje
stranim diplomatskim i konzularnim pred­stavništvima protokolarna pravila u RH,
surađuje s DKP-ima RH posebice vezano uz primjenu uzajamnosti, surađuje s
drugim Ministarstvima u RH vezano uz poslove koje obavlja, posebno s MUP-om i
Ministarstvom financija, surađuje s gradskim vlastima, te obavlja i druge
poslove iz svog djelokruga.

2.
Odjel za ceremonijal i posjete

Članak
75.

Odjel za ceremonijal i posjete predlaže i osmišljava
ceremonijalna pravila za sve prigode, odrađuje i osmišljava preseanse domaćih i
stranih dužnosnika, zastava i pravila etikecije te provodi aktivnosti vezane za
službene posjete i putovanja državnih dužnosnika o čijim programima brine
Diplomatski protokol; prikuplja podatke i priprema kalendar posjeta, putovanja;
neposredno je uključen u rad organizacionih odbora međunarodnih skupova u
Republici Hrvatskoj; predlaže plan sredstava i troškove putovanja dužnosnika u
inozemstvo i stranih posjeta iz inozemstva; brine o osiguranju prijevoza za
strana izaslanstva; osmišljava poklone ministra i zamjenika ministra za strane
dužnosnike; vodi evidenciju primljenih poklona; vodi evidenciju troškova svih
putovanja i reprezentacija, izrađuje izvješća o tome za Vladu Republike
Hrvatske; vodi evidenciju o odlikovanjima stranih državljana koje predlaže
ministar; vodi brigu o dočeku i ispraćaju stranih novoakreditiranih
veleposlanika, o predaji njihovih kopija vjerodajnica, organizira njihove
nastupne i oproštajne posjete; te obavlja i druge poslove vezane za ceremonijal
i posjete.

13.
KATEGORIZACIJA DIPLOMATSKIH MISIJA I KONZULARNIH UREDA

Članak
76.

Diplomatske misije se kategoriziraju u skladu sa
sljedećim uvjetima:

– diplomatske misije u zemlji primateljici koja je
stalna članica Vijeća sigurnosti Ujedinjenih naroda;

– diplomatske misije u zemlji gdje je sjedište
međunarodnih organizacija;

– diplomatske misije u susjednim zemljama;

– diplomatske misije u zemljama članicama Europske
unije;

– diplomatske misije u zemlji od značajnog
gospodarskog interesa;

– diplomatske misije u zemlji s brojnim hrvatskim
iselje­ništvom;

– diplomatske misije u europskim zemljama u
tranziciji;

– diplomatske misije u zemljama članicama NATO-a;

– diplomatske misije u ostalim zemljama.

Članak 77.

Konzularni uredi razvrstavaju se u tri kategorije u
skladu s obimom poslova i složenosti u postupanju:

– pružanje usluga hrvatskim državljanima i Hrvatima u
inozemstvu,

– gospodarski interes,

– politički interes.

                                          Članak
78.

Diplomatske misije i konzularni uredi koji će biti
osnovani u skladu s člankom 10. Zakona o vanjskim poslovima, kategorizirat će
se u skladu s uvjetima iz članka 76. i 77. ove Uredbe.

Popis kategorizacije diplomatskih misija i
konzularnih ureda sastavni je dio ove Uredbe, koji se ne objavljuje u »Narodnim
novinama« (Prilog I, Prilog II).

14.
PRIJAM U SLUŽBU VANJSKIH POSLOVA ZA POJEDINE DRŽAVNE SLUŽBENIKE BEZ NATJEČAJA I
OKVIRNI BROJ

Članak
79.

Natječaj
nije obavezan za prijam u službu vanjskih poslova za službenike sigurnosti,
ugovorno diplomatsko i administrativno tehničko osoblje i za državljane države
primateljice, pod uvjetom da ispunjavanju uvjete za obavljanje određenih
poslova, u skladu s Pravilnikom o unutarnjem redu službe vanjskih poslova.

Članak
80.

Okvirni
broj državnih službenika i namještenika u upravama i odjelima Ministarstva
vanjskih poslova te diplomatskim misijama i konzularnim uredima sastavni je dio
ove Uredbe, koji se ne objavljuje u »Narodnim novinama« (Prilog III).

Ustroj diplomatskih misija i konzularnih ureda, broj
i struktura diplomatskog, konzularnog i administrativno-tehničkog osoblja te
ostala prava i obveze službenika i namještenika u službi vanjskih poslova,
utvrdit će se Pravilnikom o unutarnjem redu službe vanjskih poslova i Uredbom o
plaćama, dodacima i naknadama u službi vanjskih poslova.

15.
SAMOSTALNI ODJEL ZA UNUTARNJI NADZOR

Članak
81.

Samostalni
odjel za unutarnji nadzor neposredno, sustavno i kontinuirano nadzire zakonito,
učinkovito, usklađeno i racionalno djelovanje diplomatskih misija i konzularnih
ureda u obavljanju poslova iz njihove nadležnosti po svim područjima rada.
Sukladno u nadzoru utvrđenom, a u cilju dosizanja optimalnih kadrov­skih,
materijalnih i prostornih standarda za funkcioniranje diplomatskih misija i
konzularnih ureda, predlaže konkretna rješenja i poboljšanja. Vodeći računa o
ugledu i mogućnostima Republike Hrvatske, daje prijedloge za poboljšanje i
dostizanje radnih i životnih uvjeta zaposlenog osoblja na približno istom nivou
u svim diplomatskim misijama i konzularnim uredima. U obav­ljanju poslova iz
svoje nadležnosti, kada je to potrebno, neposredno surađuje s nadležnim
tijelima državne vlasti i tijelima državne uprave.

 16.
SAMOSTALNI ODJEL ZA OBRADU POLITIČKE DOKUMENTACIJE

Članak 82.

Samostalni
odjel za prikupljanje političke dokumentacije prikuplja, klasificira, obrađuje
i na odgovarajući način na daljnje postupanje distribuira političku
dokumentaciju nastalu u Ministarstvu vanjskih poslova, diplomatskim misijama i
konzularnim uredima Republike Hrvatske. Brine o zaštiti i tajnosti prikupljene
političke dokumentacije, te o njenoj trajnoj pohrani u odgovarajućem
elektroničkom obliku. U obavljanju svojih osnovnih poslova neposredno surađuje
sa Kabinetom ministra.

 17. POSEBNI POLOŽAJI U MINISTARSTVU VANJSKIH
POSLOVA

Članak
83.

Glasnogovornik
Ministarstva izvješćuje javnost i diplomat­ski zbor o stavovima Ministarstva.

Glavni
pravni savjetnik izrađuje pravna mišljenja za potrebe ministra i zamjenika
ministra, sudjeluje u međudržavnim pregovorima, te surađuje s Odjelom za
međunarodno pravne poslove.

Savjetnik
ministra daje stručna mišljenja za potrebe ministra i njegova zamjenika te
sudjeluje u pregovorima po odluci ministra. Ministar može imenovati savjetnike
za: odnose s javnošću, pitanja razminiranja, pitanja ljudskih prava i civilnog
društva, politička pitanja.

18.
UPRAVLJANJE SLUŽBOM VANJSKIH POSLOVA

Članak
84.

Ministar
predstavlja i upravlja službom vanjskih poslova.

Zamjenik
ministra zamjenjuje ministra u slučaju njegovog izbivanja ili spriječenosti, te
obavlja i druge poslove koje mu povjeri ministar.

Članak
85.

Ministarstvo
ima tajnika Ministarstva i pomoćnike ministra.

Tajnik
Ministarstva upravlja radom tajništva Ministarstva.

Pomoćnici ministra upravljaju
radom upravnih organizacija Ministarstva.

Tajnik kabineta upravlja
radom kabineta.

Načelnik odjela upravlja
radom odjela.

Voditelj odsjeka upravlja radom
odsjeka.

Članak 86.

Šef diplomatske misije
neposredno upravlja misijom, organizira rad misije i poduzima mjere radi
obavljanja poslova iz djelokruga misije na osnovi naputaka i uputa ministra,
naredbodavac je za izvršenje primitaka i izdataka misije te obavlja i druge
poslove utvrđene Zakonom o vanjskim poslovima i drugim propisima.

Šef diplomatske misije
odgovoran je za provedbu vanjske politike Republike Hrvatske u državi
primateljici, prati i uskla­đuje rad konzularnih ureda u državi primateljici te
poduzima mjere za usklađivanje njihova djelovanja u poslovima koji se tiču
razvijanja međusobnih odnosa s državom primateljicom.

Šef diplomatske misije
odgovara za svoj rad i rad diplomatske misije predsjedniku Republike i
ministru.

Članak 87.

Šef konzularnog ureda
neposredno upravlja uredom, organizira rad ureda i poduzima mjere radi
obavljanja poslova iz djelokruga ureda na osnovi naputaka i uputa ministra i
uputa šefa diplomatske misije, naredbodavac je za izvršenje primitaka i
izdataka ureda te obavlja i druge poslove utvrđene Zakonom o vanjskim poslovima
i drugim propisima.

Šef konzularnog ureda
odgovara za svoj rad i rad konzularnog ureda predsjedniku Republike, ministru i
šefu diplomatske misije u državi primateljici.

Članak 88.

Počasni šef konzularnog ureda
djeluje po naputcima i uputama ministra i uputama šefa diplomatske misije u državi
primateljici.

Odredbe ove Uredbe o šefovima
konzularnog ureda odgo­varajuće se primjenjuju i na počasnog šefa konzularnog
ureda.

Članak 89.

Ministar može osnovati Savjet
Ministarstva kao savjetodavno tijelo za raspravljanje pitanja iz područja
međunarodnih odnosa.

Za članove Savjeta imenuju se
znanstveni i javni djelatnici koji su istaknuti stručnjaci iz različitih
područja međunarodnih odnosa ili međunarodnog prava, a po potrebi i znanstveni
djelatnici iz drugih područja koje imenuje ministar na vrijeme do opoziva ili
zamjene.

19.
PRIJELAZNE I ZAKLJUČNE ODREDBE

Članak
90.

Pravilnik
o unutarnjem redu službe vanjskih poslova, ministar će donijeti uz suglasnost
Ministarstva pravosuđa, uprave i lokalne samouprave u roku od šezdeset dana od
dana stupanja na snagu ove Uredbe.

Članak
91.

Danom
stupanja na snagu ove Uredbe prestaje važiti Uredba o unutarnjem ustrojstvu službe
vanjskih poslova (»Narodne novine«, br. 70/2001 i 107/2001).

Članak
92.

Ova
Uredba stupa na snagu osmog dana od dana objave u »Narodnim novinama«.

Klasa:
023-03/01-01/59

Urbroj:
5030118-03-1

Zagreb,
12. lipnja 2003.

Potpredsjednik
**dr. sc.** **Goran Granić,** v. r.

Uredba, NN 100/2003-1289